
A kártérítési jog közgazdasági elemzése - Elvárható az elvárt gondosság szintje?

Tudományos Diákköri Dolgozatom a kártérítési jog közgazdasági elemzése, így azt vizsgálom, hogy a kártérítés, mint szankció, hogyan hat az emberek magatartására. A kártérítési jogban alapszabályként vétkességi felelősség érvényesül a legtöbb jogállamban, mely szerint a károkozó csak akkor köteles kártérítést fizetni, amennyiben gondatlan volt. Ez megfelelő ösztönzőt ad a hatékony elővigyázatossági szint eléréséhez, hiszen a károkozó csak akkor minősül gondatlannak, ha óvintézkedése nem éri el az elvárt gondosság szintjét, ezért érdekelt annak betartásában. Dolgozatomban arra a kérdésre keresem a választ, hogy a magyar jogalkalmazási gyakorlat a kártérítési jogesetekkel kapcsolatban milyen szinten határozza meg az elvárt gondosság szintjét. A tapasztaltak alapján pedig azt vizsgálom, hogy van-e egyáltalán értelme magas elvárásokat támasztani a károkozók felé. Dolgozatom fő eredménye, hogy a túl magas elvárt gondosság hatására, egy bizonyos pont felett, a modell szereplője figyelmen kívül hagyja az elvárásokat és paradox módon még csökkenti is az elővigyázatossági szintjét.



